遊青原呈王元勃舍人周秀實監丞
作者：王庭珪
朝代：宋

paragraphs: 異時黄魯直，嘗賦青原詩。
至今青原山，名與星斗垂。
自從有宇宙，孰能磨滅之。
昨日從大旆，上讀前人碑。
欲學下一語，自覺落筆遲。
我等如湛輩，後世誰復知。
治君千載人，治中同一時。
兩公俱大手，妙語仍崛奇。
得句未肯吐，神物慳護持。
光艶出月脇，當留照巖扉。